Nesshoff

De Nesshoff () is en Hoff in de Gemeen Gauderhandviddel (Samtgemeen Lüh) in’n Landkreis Stood, Neddersassen. De Hoff weer fröher en Eddelgood.

 Geografie 

De Hoff liggt in de twete Miel von Oolland direkt an dat Över von de Lüh, de hier en Bagen maakt. 

 Historie 

De Nesshoff weer bet 1632 Besitt von dat Klooster Harsfeld. In dat Johr hett de Bremer Arzbischop Johann Friedrich dat Good tohoop mit annern Besitt von dat Klooster Harsfeld an Johann Adler Salvius afgeven, de ut düssen Besitt de Herrschop Harsfeld billt hett. Nadem Salvius 1652 doodbleven is, güng de Herrschop Harsfeld un dormit ok de Nesshoff an Pierre Bidal över.

En Siedestgericht op’n Nesshoff is von dat 16. Johrhunnert bet in de Franzosentied nawiest. Dat is to Anfang von dat 19. Johrhunnert oplööst worrn.

In dat 19. Johrhunnert weer de Familie Bey Besitter von’n Nesshoff. Claus Bey harr aver keen Kinner. Dorüm hett he Metta Schliecker adopteert, de 1847 Hinrich Pickenpack freet hett. Na Claus Bey sien Dood hett de Hoff dorüm de Familie Pickenpack tohöört.

In’n März 1896 is dat Haupthuus von’n Hoff afbrennt. En neet Huus is 1897 trech worrn.

Op’n Hoff gifft dat vondaag en Campingplatz mit üm un bi 100 Stellplätz.

 Verwaltungsgeschicht 

De Oort hett vör 1852 to de Hauptmannschop Gauderhandviddel von dat Grevengericht Oolland tohöört un denn von 1852 bet 1885 to dat Amt Jörk. Na 1885 weer dat in’n Kreis Jörk, de 1932 Deel von’n Kreis Stood worrn is.

De Hoff höört al jümmer bi de Gemeen Gauderhandviddel mit bi.

 Inwahnertall 

 Religion 

De Nesshoff is evangeelsch-luthersch präägt un höört to dat Kaspel von de Johannis-Kark in Neekark.

 Footnoten 

 Weblenken 

 Websteed över Hoff un Campingplatz (hoochdüütsch)

Kategorie:Eddelgood
Kategorie:Landkreis Stood